Efectele juridice ale semnăturii electronice

Notă de sinteză

   


Studiul de faţă încearcă nu atât tranşarea, cât mai ales semnalarea unor probleme juridice legate de introducerea semnăturii electronice în contextul dezvoltării legăturilor comerciale, aspecte ce vor trebui să-şi găsească o reglementare clară atât în legislaţiile naţionale, cât şi la nivel internaţional.


Considerăm că acest demers este întrutotul necesar din perspectiva aderării ţării noastre la structurile europene şi a necesităţii armonizării legislaţiei în domeniu, fapt relevat în cuprinsul celor cinci capitole care se referă la: definirea conceptului de semnătură electronică, evoluţia noţiunii, cadrul legal privind înscrisurile în formă electronică, concluzii şi propuneri de lege ferenda.


În final, putem reţine că adaptarea la cerinţele noilor tehnologii reprezintă un imperativ major al societăţii contemporane, iar reglementarea semnăturii electronice constituie un element esenţial ce contribuie la aceasta. 

 

  

Capitolul 1

Consideraţii generale

 


Folosirea Internetului, ca mijloc de comunicare la distanţă, a devenit în ultimii ani, în special în mediul de afaceri, o realitate incontestabilă care ridică, pe lângă dificultăţile tehnice specifice de securizare a reţelelor, şi o serie de probleme juridice legate atât de protecţia informaţiei şi a paginilor Web, cât şi de securizarea tranzacţiilor electronice (ex.: certificarea semnăturii contractanţilor, mijloace de plată, jurisdicţia competentă în soluţionarea eventualelor litigii).


Un element esenţial al perioadei actuale îl reprezintă înlocuirea mijloacelor de autentificare a documentelor scrise cu servicii noi, adaptate noilor tehnologii informaţionale. În acest cadru, un rol fundamental în derularea tranzacţiilor specifice comerţului electronic îl are semnătura electronică, mijlocul de autentificare a conţinutului unui document electronic şi a emitentului acestuia.


Astfel, dezvoltarea reţelei Internet, a sistemelor de plată non - cash, a comerţului electronic, a telefoniei mobile şi, în general, a tuturor mijloacelor de transmisie de date care necesită criptare sau autentificare a condus la crearea unei noi situaţii juridice.


Aceasta a fost rezolvată într-o serie de state, fie printr-o lege cadru a semnăturii electronice, fie prin legi specifice în care este reglementată semnătura electronică într-un anumit domeniu.


În acest sens, legislaţia privind semnătura electronică trebuie să îndeplinească două obiective esenţiale: să înlăture barierele comerţului electronic şi să statueze încrederea şi predictibilitatea cerute de ambele părţi care încheie afaceri "on-line".


În continuare, vom face câteva precizări terminologice necesare pentru explicarea conceptului în cauză.


"Semnătura electronică" reprezintă ansamblul diverselor modalităţi prin care cineva poate "semna" o înregistrare electronică. Deşi toate semnăturile electronice sunt reprezentate digital, prin serii de cifra unu şi zerouri, ele pot îmbrăca şi alte forme create prin diverse alte tehnologii.


Ca exemplu de asemenea semnături reţinem: un nume adăugat la sfârşitul unui mesaj electronic (e - mail) de către expeditor, o imagine digitalizată a unei semnături de mână care este ataşată unui document electronic, un cod secret sau PIN pentru cărţile de credit, un mijloc de identificare bazat pe biometrie (ex.: amprenta digitală sau scanarea retinei) sau o semnătură digitală creată prin intermediul criptografiei.


"Semnătura digitală" este un termen care caracterizează o anumită tehnologie, un tip specific de semnătură electronică. Aceasta presupune folosirea unei "chei" criptografice pentru semnarea mesajului şi este forma de semnătură electronică ce presupune cele mai complexe eforturi la nivel tehnic şi legislativ.


Criptarea presupune transformarea unui mesaj normal, inteligibil, cu ajutorul unui algoritm, într-o serie de semne neinteligibile care la rândul lor pot fi decriptate de către o persoană autorizată.


Termenul de semnătură electronică desemnează orice identificator de tipul literă, caracter, cifră sau orice alt simbol evidenţiat electronic, utilizat cu scopul de a autentifica sau aproba un mesaj electronic.


Semnătura electronică extinsă reprezintă semnătura care îndeplineşte următoarele condiţii:


a) identifică semnatarul;


b) este creată cu mijloace aflate sub controlul exclusiv al semnatarului;


c) identifică în mod unic documentul ce conţine informaţiile autentificate;


d) este legată de informaţiile pe care le autentifică în aşa fel, încât orice modificare a acestora este detectabilă.


Utilizarea acestei semnături presupune două proceduri specifice: 


- autentificarea 


- criptografierea.


Spre deosebire de noţiunea de drept civil desemnând autentificarea ca fiind încheierea unui act juridic "cu solemnităţile cerute de lege, de un funcţionar public, care are drept de a funcţiona în locul unde actul s-a făcut" (conform art. 1171 Cod civil român), autentificarea semnăturii electronice constă în "procedeul ce permite determinarea cu certitudine a identităţii iniţiatorului unei înregistrări electronice" menite să circule sub forma schimbului reciproc de date.


Cu alte cuvinte, este procedura ce admite identificarea expeditorului mesajului, dar şi integritatea mesajului înregistrat pe suport electronic.


O semnătură, fie electronică, fie pe hârtie, este înainte de toate un "simbol" care semnifică "intenţia de autentificare" a scrisului.


Din acest punct de vedere, considerăm că o semnătură electronică are efecte juridice numai dacă:


- este unică (aparţine doar persoanei care o foloseşte);


- este aptă de a fi verificată (ceea ce nu înseamnă că semnătura însăşi trebuie neapărat să cuprindă numele semnatarului, ci vizează în fapt posibilitatea de a identifica şi prin alte surse identitatea celui care semnează mesajul electronic);

- este sub controlul exclusiv al persoanei care o foloseşte;


· este legată de datele semnate de aşa manieră încât, dacă ulterior se operează o schimbare a datelor respective, semnătura dată anterior să fie automat invalidată.

Aceste cerinţe se regăsesc în propunerea de directivă privind semnăturil electronice elaborate de Comisia Europeană.

Un set de cerinţe este impus de Comisia ONU pentru legislaţia comerţului internaţional (UNCITRAL) care prevede că o semnătură electronică:

· trebuie să includă o metodă de identificare a semnatarului;

· trebuie să includă o metodă care să ateste consimţământul semnatarului la informaţia conţinută în mesaj;

· trebuie să fie adaptată scopului pentru care mesajul a fost creat sau comunicat.

Referitor la securizarea semnăturilor electronice, unele legislaţii naţionale (ex.: Germania, Italia) stabilesc anumite obligaţii în sarcina unor terţe organisme speciale, numite autorităţi de certificare, având ca scop:

· să utilizeze un sistem sigur;

· să facă cunoscute procedeele folosite;

· să identifice corect solicitantul unui asemenea certificat;

· să suspende sau să revoce, în anumite condiţii, certificatele acordate;

· să garanteze persoanelor beneficiare verificarea mesajelor semnate digital.


Un moment important în evoluţia semnăturii electronice l-a constituit ceremonia semnării electronice (digitale) a primului comunicat internaţional dintre două state, eveniment ce a avut loc la 4 februarie 1998 la Dublin, Irlanda.


Astfel, S.U.A. şi Irlanda, reprezentate de preşedintele american, respectiv primul ministru irlandez, au semnat digital Comunicatul asupra comerţului electronic.


Această ceremonie specială a marcat două evenimente istorice:


- începutul erei comerţului electronic;


- acceptarea, la un nivel înalt, de către şefi de state, a semnăturii digitale ca element de autentificare în documentele electronice.

 

Capitolul 2

Aspecte juridice internaţionale privind semnătura electronică

 


Economia actuală se clădeşte în jurul informaţiei şi mai ales a celei vehiculate pe calea Internet-lui, iar promovarea comerţului electronic este legată de adoptarea unor reglementări juridice adecvate.


Pentru a avea un mijloc de probă în comerţul internaţional, forma scrisă a contractului este, dacă nu obligatorie, cel puţin recomandată. Din considerente practice se recurge la un procedeu care asigură autenticitatea contractului şi constituie o probă pentru un eventual litigiu şi anume: utilizarea unui intermediar care păstrează un document cu acelaşi conţinut ca şi fiecare dintre cele deţinute de părţile tranzacţiei.


În practica internaţională şi în încercările de reglementare a problemelor de securitate a documentelor electronice a apărut ca necesară înfiinţarea unui organism specific: Autoritatea de Certificare (Certify Autority - AC).


În principiu, acest organism ar trebui să fie un serviciu public (ex.: primărie, guvern) sau un serviciu privat (companie, firmă, societate), care, în momentul în care un partener doreşte să iniţieze o afacere cu un altul în E - commerce, să poată atesta că partenerii de afaceri sunt într-adevăr ceea ce pretind a fi şi că semnătura digitală a celui ce a făcut comanda îi aparţine acestuia.


Pe de altă parte, în timp ce semnăturile electronice sunt acceptate de cei care derulează afaceri electronice, există câteva probleme din perspectiva legală, deoarece în multe jurisdicţii tranzacţiile sunt validate numai de metodele tradiţionale ale semnăturii "de mână".


În cele ce urmează vom prezenta o serie de reglementări internaţionale privind semnătura electronică.

 


2.1. Reglementările Comisiei Naţiunilor Unite asupra Comerţului 
Internaţional (UNCITRAL)


Comisia îşi propune să prevină sau să elimine neconcordanţa dintre diferitele reguli sau legi aplicabile comerţului electronic, prin promovarea unui set de standarde, pe baza cărora efectele legale ale semnăturilor digitale , ale celor electronice în general, să fie recunoscute.


Acestea ar urma să fie valabile oriunde în lume, iar scopul acestor reguli uniforme ("Uniform Rules") este să faciliteze folosirea semnăturilor electronice în tranzacţiile economice internaţionale.


Potrivit Comisiei, semnătura digitală înseamnă un tip de semnătură electronică ce constă într-o transformare a unui mesaj, folosindu-se funcţia de dispersie şi un sistem de criptare asimetric, astfel încât orice persoană care are mesajul iniţial şi cheia publică a celui care a semnat mesajul poate verifica integritatea mesajului.


De asemenea, semnătura digitală corect implementată, trebuie să reprezinte o semnătură electronică de încredere (secure electronic signature).


Condiţile de bază pe care o semnătură digitală trebuie să le îndeplinească pentru a fi sigură sunt:


1) autoritatea de certificare trebuie să identifice în mod corect pe posesorul cheii publice;


2) autoritatea de certificare trebuie să autentifice în mod corect pe deţinătorul cheii publice;


3) cheia secretă nu trebuie să fie compromisă;


4) procesul de creare a semnăturii trebuie să fie realizat corect;


Comisia defineşte noţiunea de certificat ca fiind un mesaj prin care:


- se identifică autoritatea de certificare care l-a emis;


- se denumeşte sau identifică pe cel care îl deţine sau un agent electronic aflat sub controlul autorităţii de certificare;


- conţine o cheie publică care corespunde unei chei secrete a celui care îl deţine;


- specifică perioada de timp pentru care este operaţional;


- este semnat digital de autoritatea de certificare care l-a emis.


Comisia evidenţiază trei clase de certificate valabile:


- de clasă I: au cel mai scăzut nivel de securitate. Ele confirmă că numele unui utilizator şi adresa lui de e-mail formează o entitate. Sunt utilizate în primul rând pentru navigarea pe Internet şi pentru poşta electronică, cu scopul de a spori securitatea acestora;


- de clasă II: confirmă faptul că informaţia furnizată de cel care-l deţine nu intră în conflict cu alte informaţii accesibile din alte baze de date. Aceste certificate sunt utilizate pentru tranzacţiile de nivel scăzut şi cu risc mic, validări de soft şi servicii de înscriere on-line;


- de clasă III: sunt acele certificate care utilizează diferite proceduri pentru a obţine probe evidente despre identitatea persoanei care deţine certificatul. Aceste certificate sunt utilizate în practică pentru anumite aplicaţii ale comerţului electronic, cum ar fi banca electronică, schimbul de date electronice.


Situaţiile în care o autoritate de certificare este obligată să revoce un certificat sunt următoarele:


- la cererea deţinătorului, cu confirmarea faptului că cererea a fost făcută chiar de către deţinător sau de un împuternicit al acestuia;


- când există probe evidente despre decesul deţinătorului, dacă acesta este persoană fizică;


- în cazul în care deţinătorul este persoană juridică, când există probe evidente despre faptul că aceasta a încetat să mai existe;


- când o informaţie din certificat este falsă;


- când cheia privată a deţinătorului certificatului sau sistemul lui de informaţii au fost compromise.

 


2.2. Reglementări ale Uniunii Europene


Pe plan european există o preocupare constantă pentru o reglementare uniformă a problematicii semnăturilor electronice şi, implicit, a celor digitale.


Drept urmare, Comisia Europeană a recunoscut semnătura digitală ca fiind instrumentul principal pentru furnizarea de securitate şi încredere în reţelele deschise.


Un document important pentru reglementarea statutului juridic al semnăturilor digitale şi electronice îl constituie Directiva nr.93/1999 asupra semnăturilor electronice, propusă de Comisia Europeană şi adoptată de către Parlamentul European şi Consiliul European, la 13 decembrie 1999.


Scopul fundamental al documentului îl constituie realizarea cadrului internaţional pentru recunoaşterea legală a semnăturilor electronice şi în special al celor digitale, ce folosesc metode criptografice cu chei publice.


Din punctul de vedere al Directivei, "un certificat calificat" trebuie să conţină:


1) identificatorul furnizorului certificatului, respectiv autoritatea de certificare;


2) numele exact al deţinătorului sau pseudonimul prin care se identifică acesta;


3) un atribut specific al deţinătorului, cum ar fi adresa, autoritatea ce acţionează în numele companiei;


4) un dispozitiv de verificare a semnăturii, care corespunde dispozitivului de creare a semnăturii;


5) perioada în care certificatul este operaţional;


6) un cod de identitate al certificatului;


7) semnătura electronică a autorităţii;


8) eventualele limitări ale scopului certificatului;


9) eventualele limitări ale obligaţiilor asumate de autoritatea de certificare.


În Directivă sunt specificate următoarele obligaţii pentru furnizorii de servicii de certificare:


1) să demonstreze că certificatele emise sunt fiabile;


2) să dispună de un serviciu de revocare promt;


3) să verifice prin mijloace potrivite identitatea persoanei căreia i se emit certificate;


4) să angajeze personal care să aibă cunoştinţe avansate, experienţă şi calificarea necesară pentru serviciile oferite;


5) să folosească sisteme de încredere;


6) să poată fi capabil să ia măsuri împotriva falsificării certificatelor;


7) să menţină suficiente resurse financiare pentru a opera în conformitate cu cerinţele prevăzute în Directivă;


8) să înregistreze toate informaţiile necesare în ceea ce priveşte certificatele pentru o anumită perioadă de timp;


9) să nu păstreze sau copieze chei secrete ale persoanelor, decât dacă acestea o cer în mod explicit.


Directiva stipulează că semnăturile electronice care sunt autentificate de furnizorii de servicii de certificare, pe de-o parte satisfac cerinţele legale ca şi o semnătură de mână, iar pe de altă parte, aceste semnături electronice sunt admise ca probe în procedurile juridice, ca şi semnăturile de mână.

  

Capitolul 3

Cadrul legal pentru documentele şi semnăturile 

electronice în România

 


 În momentul de faţă, în România există o lege specială referitoare la semnătura electronică. Astfel, legea nr. 455 din 18 iulie 2001 conţine o serie de dispoziţii privind definirea noţiunii, regimul juridic al înscrisurilor în formă electronică, furnizarea servicilor de certificare, răspunderea furnizorilor de servicii de certificare.


De asemenea, actul normativ menţionat stabileşte cadrul legal al introducerii, realizării şi utilizării tehnologiilor informaţiei şi are drept scop principal standardizarea formatului documentelor electronice ţinând seama de reglementările comunitare în materie.


Se recunoaşte drept act sau document electronic orice reprezentare sub formă electronică a unor fapte, bunuri sau situaţii juridice, susceptibile de a fi într-o formă inteligibilă (art.4 din lege).


Documentele electronice trebuie să fie prevăzute cu semnătură electronică (digitală), care constă într-un cod informatic ce permite identificarea emitentului şi/sau constatarea autenticităţii conţinutului pe care îl reprezintă actul sau documentul şi/sau constatarea integrităţii datelor stocate şi transmise şi/sau data calendaristică.


Este important de reţinut faptul că documentul electronic prevăzut cu semnătură electronică este echivalent cu înscrisul sub semnătură privată, atât în ceea ce priveşte efectele sale juridice de fond, cât şi procedurale (art.5 din lege).


Responsabilitatea aplicării dispoziţiilor prezentei legi şi a reglementărilor legate de aceasta, revine Autorităţii de reglementare şi supraveghere specializată în domeniu (art.25 din lege), care se va înfiinţa la 18 luni de la data publicării legii. Până la data înfiinţării acesteia, atribuţiile sale vor fi îndeplinite de Ministerul Comunicaţiilor şi Tehnologiei Informaţiei (art.26 alin.2).


În fine, trebuie arătat că Autoritatea de reglementare şi supraveghere va putea, din oficiu sau la solicitarea oricărei persoane interesate, să verifice sau să dispună verificarea conformităţii activităţilor unui furnizor de servicii de certificare cu dispoziţiile legii cadru.


Reglementările legale în materie sunt completate prin Hotărârea Guvernului nr.1259/13 decembrie 2001 prin care se aprobă Normele tehnice şi metodologice pentru aplicarea Legii nr.455/2001.

  

Capitolul 4

Legislaţia aplicabilă semnăturii electronice 

în unele state europene 

  

· 
 Belgia

 

Legea din 9 iulie 2001 stabileşte reguli clare privind cadrul juridic pentru semnăturile electronice şi pentru furnizorii de srevicii de certificare.

· 
Semnătura electronică este recunoscută în domeniul securităţii sociale, ea fiind aplicabilă în cadrul sistemului de pensii al angajaţilor.

· 
De asemenea, anumite declaraţii de angajare conţin semnături electronice realizate prin intermediul unor certificate numerice acreditate de către Banca Carrefour, autoritate specializată în derularea tuturor operaţiunilor de cont aparţinând instituţiilor din domeniul securităţii sociale.

· 
Utilizarea semnăturilor electronice în cadrul certificatelor emise de către furnizorii de servicii de certificare presupune respectarea unor condiţii specifice privind:

· 
- înscrisul în formă electronică;

· 
- părţile care sunt înscrise în aceste certificate;

· 
- modalitatea de creare a semnăturilor electronice.

· 
Conform legislaţiei belgiene în domeniu, prin certificat calificat se înţelege acel document eliberat de către un furnizor de servicii de certificare, cu îndeplinirea tuturor menţiunilor privind identitatea semnatarului, datele de verificare a semnăturii, precum şi orice alte atribute specifice legate de scopul pentru care urmează a fi emis.

· 
Titular al unui certificat calificat poate fi atât o persoană fizică, cât şi o persoană juridică.

· 
Furnizorul de servicii de certificare este răspunzător pentru prejudiciul adus oricărei persoane care îşi întemeiază conduita pe efectele juridice ale respectivelor certificate.

 

· 
Danemarca

 


Potrivit dispoziţiilor legale în domeniu, respectiv Legea nr.417/31 mai 2001, semnătura electronică reprezintă date în formă electronică, care sunt ataşate sau logic asociate cu alte date în formă electronică şi care servesc drept metodă de identificare.


Scopul semnăturilor electronice îl reprezintă asigurarea unei utilizări sigure şi eficiente a mijloacelor electronice de comunicare şi a unor dispozitive securizate de creare a înscrisurilor în formă electronică.


În ceea ce priveşte certificatele calificate, acestea pot fi deţinute atât de persoane fizice, cât şi de persoane juridice, ambele categorii de titulari având obligaţia de a respecta legislaţia referitoare la protecţia datelor personale.


Furnizorii de servicii de certificare trebuie să fie acreditaţi de către Autoritatea de reglementare specializată în domeniu (Telestyrelsen).


Această autoritate are obligaţia de a verifica conformitatea activităţii furnizorilor de servicii de certificare cu dispoziţiile legale în vigoare.


Persoanele fizice sau juridice care prestează servicii de certificare sunt obligate să păstreze secretul informaţiilor încredinţate în cadrul activităţii lor profesionale, cu excepţia celor în legătură cu care titularul certificatului acceptă să fie publicate sau comunicate terţilor.


De asemenea, furnizorul de servicii de certificare va fi responsabil pentru prejudiciile rezultând din încălcarea restricţiilor prevăzute în conţinutul unui certificat calificat.

· 
Germania

· 
Legea privind semnătura digitală a intrat în vigoare la 16 mai 2001. Articolul 1 din lege prevede că scopul acesteia este de a impune anumite condiţii pentru semnăturile digitale, care să permită utilizarea acestora în condiţii sigure şi pentru ca informaţiile transmise prin mijloace electronice să fie autentice.

· 
Altfel spus, acest act normativ stabileşte condiţiile tehnice, financiare şi de personal corespunzătoare pentru garantarea securităţii, fiabilităţii şi integrităţii datelor transmise.

· 
În art. 2 din lege se arată că semnătura digitală presupune folosirea unei "chei" private prin care se identifică proprietarul acesteia şi prin care se garantează integritatea unui document în formă electronică.

· 
În ceea ce priveşte regimul juridic al înscrisurilor în formă electronică, legea nu conţine prevederi speciale vizând recunoaşterea în justiţie ca mijloc de probă a semnăturii electronice.

· 
Totuşi, jurisprudenţa admite acest mijloc de probă, cu excepţia cazurilor în care legea consacră în mod expres necesitatea unei semnături olografe.

· 
Tot în acest context, se arată că titularul unui certificat calificat poate fi numai o persoană fizică, iar durata de valabilitate a acestuia nu poate depăşi cinci ani.

· 
Activitatea furnizorilor de servicii de certificare este supravegheată de o autoritate de verificare şi control, şi anume Autoritatea de reglementare pentru telecomunicaţii şi poştă.

· 
Atribuţiile autorităţii de reglementare în domeniu presupun acordarea de licenţe pentru furnizorii de servicii de certificare, solicitarea de documente sau informaţii necesare realizării controlului.

· 
În vederea emiterii certificatelor calificate, furnizorii de servicii de certificare trebuie să îndeplinească condiţii tehnice şi de calitate foarte stricte.

· 
Tot în acest sens, ei sunt obligaţi de a crea şi de a menţine un registru public de evidenţă a certificatelor eliberate.

· 
Este interzisă păstrarea de "chei" private de către furnizorii de servicii de certificare, iar certificatele împreună cu toate informaţiile legate de securizarea acestora sunt menţinute în arhive o perioadă de cel puţin treizeci de ani.

· 
În domeniul aplicaţiilor pentru semnătura electronică, un fapt demn de relevat este acela că Germania şi Spania sunt primele două state europene care au convenit asupra unui standard comun pentru semnătura electronică, care urmează a permite încheierea sigură a unor tranzacţii prin intermediul Internetului.

· 
Astfel, tipografia federală germană a comunicat că, începând cu anul 2000, intreprinderile şi consumatorii vor putea utiliza codul digital de identificare, care va permite certificarea şi transferul electronic, fără probleme de securitate, al documentelor de tipul contractelor de vânzare-cumpărare, al declaraţiilor de impunere sau al comenzilor comerciale ferme.

 

· 
Italia

Legea nr.422 din 29 decembrie 2001 reprezintă cadrul legal privind reglementarea semnăturii electronice.

· 
De asemenea, legea nr. 59 din 15 martie 1997 privind reforma administraţiei publice şi simplificarea procedurilor administrative consacră efectele juridice ale înscrisurilor în formă electronică.

· 
Astfel, se relevă că: "actele, datele şi documentele privind administraţia publică existente pe suport informatic, precum şi transmiterea şi înregistrarea acestora sunt valabile şi îşi produc toate consecinţele juridice în conformitate cu dispoziţiile legii".

· 
Decretul nr.513 din 10 noiembrie 1997 privind aplicarea actului normativ menţionat anterior defineşte semnătura digitală ca fiind "rezultatul unei proceduri informatice având la bază un sistem de chei asimetrice, una publică şi una privată, ce permite semnatarului, prin intermediul cheii private, să garanteze autenticitatea şi integritatea unui document sau a unui ansamblu de documente informatice şi destinatarului, prin intermediul cheii sale publice, să verifice aceste elemente".

· 
În anumite situaţii, prevăzute în decretul nr.513 din 10 noiembrie 1997, semnătura digitală are aceaşi valoare ca şi semnătura olografă.

· 
Semnătura electronică poate fi autentificată de către un reprezentant al autorităţii de stat care, după verificarea identităţii şi validităţii cheii utilizate, atestă faptul că aceasta a fost realizată de către titular.

· 
Valabilitatea certificatelor nu poate depăşi trei ani, iar furnizorii de servicii de certificare au obligaţia de a păstra aceste certificate pe o perioadă de cel puţin zece ani.

· 
Furnizorii de servicii de certificare nu pot colecta date cu carater personal decât de la persoana care solicită un certificat sau, cu consimţământul expres al acestuia, de la terţi. Colectarea informaţiilor necesare pentru eliberarea certificatelor se va realiza în condiţii care să permită stocarea şi reproducerea lor.

 

· 
Luxemburg

· 
În ce priveşte recunoaşterea efectelor juridice ale semnăturii electronice, legea din 22 decembrie 1986 privind mijloacele de probă în justiţie admite utilizarea documentelor pe suport informatic în materia cauzelor civile.

· 
De asemenea, în Codul civil există art.1322 care defineşte semnătura electronică, ca fiind un ansamblu de date care sunt ataşate sau logic asociate unui document şi care îi garantează autenticitatea.

· 
Înscrisul în formă electronică, căruia i s-a încorporat, ataşat sau i s-a asociat logic o semnătură electronică extinsă este asimilat, în ceea ce priveşte condiţiile şi efectele sale, cu înscrisul sub semnătură privată.

· 
Legislaţia în domeniu nu prevede o durată determinată pentru validitatea certificatelor.

· 
Controlul asupra activităţii furnizorilor de servicii de certificare este realizat de către un organism specializat şi anume: Autoritatea naţională de acreditare şi supraveghere.

· 
Furnizorii de servicii de certificare sunt obligaţi să păstreze secretul asupra informaţiilor încredinţate în cadrul activităţii lor profesionale, în caz contrar fiind sancţionaţi penal.

 

· 
Marea Britanie

· 
Legislaţia privind mijloacele electronice de comunicaţie este relativ nouă, ea fiind pusă în aplicare începând cu anul 2000.

· 
O atenţie specială este acordată semnăturii electronice care, în condiţiile îndeplinirii unor criterii tehnice şi calitative, are aceeaşi valoare juridică cu a unei semnături olografe, fapt relevat şi în jurisprudenţă.

· 
În acest sens, instanţele judecătoreşti pot decide asupra recunoaşterii drept mijloace de probă a unor înscrisuri în formă electronică, ţinând cont de integritatea şi autenticitatea datelor transmise.

· 
Referitor la activitatea furnizorilor de servicii de certificare, aceasta este supravegheată de către un consorţiu industrial denumit "Alianţa pentru comerţul electronic" care are atribuţii specifice în domeniu.

· 
Responsabilitatea furnizorilor de servicii de certificare nu este prevăzută în mod expres, însă există obligaţia de a explica clienţilor limitele în care îşi desfăşoară activitatea profesională.

 

· 
Spania

· 
Decretul-lege nr.14 din 17 septembrie 1999 are drept scop reglementarea semnăturii electronice, respectiv a problemelor legate de utilizarea, forţa probantă a acesteia, precum şi răspunderea juridică a prestatorilor de servicii de certificare.

· 
În conformitate cu prevederile din Directiva europeană în materie, actul normativ adoptat de Parlamentul spaniol consacră următoarele:

· 
- recunoaşterea aceloraşi efecte juridice ca şi ale semnăturii olografe pentru semnătura electronică avansată;

· 
- nerespingerea în mod a priori a forţei probante a altor tipuri de semnături electronice.

· 
Certificatele calificate nu pot fi deţinute decât de persoane fizice, iar valabilitatea acestora nu poate depăşi o perioadă de patru ani.

· 
Furnizorii de servicii de certificare trebuie să fie înscrişi într-un registru special care este ţinut de către Ministerul Justiţiei. Activitatea lor este reglementată de Secretariatul general pentru comunicaţii, organism specializat aflat în subordinea Ministerului Muncii.

· 
De asemenea, prestatorii de servicii în acest domeniu răspund pentru prejudiciile rezultate din încălcarea prevederilor legale vizând exercitarea obligaţiilor lor profesionale.

  

· Capitolul 5

· Concluzii

 

România trebuie să se alinieze rapid tendinţelor existente pe plan mondial şi al Uniunii Europene privind circulaţia documentelor electronice şi metodele de autentificare ale acestora prin semnături digitale.

· 
În acest sens, pentru aplicarea măsurilor privind valoarea probantă a documentelor electronice, este necesară reglementarea, prin elaborarea unor acte normative în domeniu, la propunerea Autorităţii de reglementare şi supraveghere a următoarelor:

· 
-sistemului de documente electronice produse sau utilizate în domeniul administraţiei publice, al justiţiei şi parchetelor;

· 
- modalităţilor acceptate pe plan naţional de folosire a sistemelor de semnătură digitală;

· 
- cerinţelor impuse furnizorilor de servicii de certificare şi modul lor de autorizare.

· 
De asemenea, se impun a fi făcute cercetări pentru crearea, standardizarea şi implementarea unor sisteme criptografice proprii de secretizare şi semnătură digitală acceptabile în gestiunea documentelor electronice pentru firmele, băncile, organizaţiile şi instituţiile guvernamentale.

· 
Persoanele juridice care participă ca operatori informatici la realizarea circuitului informaţiilor, precum şi cabinetele de avocaţi, birourile notariale autorizate, executorii judecătoreşti, alături de utilizatori au datoria să colaboreze, să se sesizeze reciproc şi să se sprijine, asigurând un climat de responsabilitate în funcţionarea structurilor informatizate şi a bazelor de date aferente acestora.

· 
Deoarece semnătura electronică autentifică identitatea semnatarului şi integritatea mesajului semnat, ea poate fi folosită într-o varietate de aplicaţii, incluzând poşta electronică, transferul electronic de bani, schimb de date electronice, semnarea contractelor electronice (comerţ electronic), distribuţia de software.

· 
Una dintre aplicaţiile semnăturii electronice se regăseşte şi în cadrul activităţii notariale, domeniu care se adaptează treptat la informatizarea societăţii contemporane.

· 
Având în vedere necesitatea unei mai bune şi operative comunicări între notarii publici şi între aceştia şi autorităţile statului sau alte instituţii private, este benefică utilizarea documentelor în formă digitală. Aceasta ar constitui nu numai un mijloc de îmbunătăţire a calităţii serviciilor notariale, ci şi de creştere a forţei, acurateţei şi securităţii actului notarial.

· 
O altă aplicaţie a semnăturii electronice o putem găsi în cadrul dreptului cambial. 

Astfel, între menţiunile obligatorii prevăzute de Legea nr.58/1934 privind cambia şi biletul la ordin în România, se menţionează semnătura trăgătorului, interpretată în mod restrictiv numai ca semnătură manuscrisă.

· 
De lege ferenda, se impune modificarea art.1 din Legea nr.58/1934 în sensul definirii termenului de semnătură a trăgătorului ca "semnătură manuscrisă, precum şi orice copie legală exactă a acesteia sau o autentificare efectuată prin orice mijloc". Astfel, prin extensie este recunoscută şi semnătura elctronică.

· 
În final, putem afirma că implementarea acestor noutăţi tehnologice, respectiv a semnăturii electronice şi arhivelor electronice de date, va avea un impact important asupra efectelor juridice ale mijloacelor de probă şi va conduce la o mai mare securizare a circuitului civil şi comercial.

 

  

· BIBLIOGRAFIE 

 

1. Victor V. Patriciu - Securitatea comerţului electronic, Editura Bic ALL, 2001, p.215-224;

2. Victor V. Patriciu - Internetul şi Dreptul, Editura ALL Beck, Bucureşti, 1999;

3. S.D.Cărpenaru - Drept comercial român, Editura ALL Educational, Bucureşti, 1998;

4. Silvia Condor Cristea - "Propuneri de lege ferenda privind semnătura electronică", Revista de Drept Comercial nr.7-8/200, Editura Lumina Lex, p.102-108;

5. Cornelia Tatiana Ciulei - "Probleme juridice legate de introducerea semnăturii electronice şi folosirea ei în tranzacţiile încheiate pe internet", Revista de Drept Comercial nr.6/2001, Editura Lumina Lex, p.88-95;

6. Ion Pârvu - "Legislaţia internaţională privind semnătura electronică", Revista de Drept Comercial nr.6/2000, Editura Lumina Lex, p.105-107;

7. Cătălin Predoiu, Ana Maria Şandru - "Comerţul prin internet", Revista Juridică nr.10/2000, Editura ALL Beck, p.380-382;

8. Directiva nr.93/1999/CE a Parlamentului european şi a Consiliului European din 13 decembrie 1999 cu privire la un cadru comunitar pentru semnăturile electronice, publicată în J.O. nr.L 13/19.01.2000, pag.12-20;

9. Legea nr.455/18 iulie 2001 privind semnătura electronică publicată în Monitorul Oficial nr.429 din 13 iulie 2001, Partea I.

PAGE  
1

